ນາຍົກລັດຖະມົນຕີອີຕາລີ ໃຫ້ຄໍາໝັ້ນສັນຍາ ຈະລາອອກ (ເບິ່ງວີດີໂອ)
ທ່ານ Berlusconi ໃຫ້ຄໍາໝັ້ນສັນຍາ ທີ່ຈະລາອອກຈາກຕໍາແໜ່ງ ຫລັງຈາກ ສະພາຮັບຜ່ານ ການປະຕິຮູບດ້ານເສດຖະກິດ.
ນາຍົກລັດຖະມົນຕີອີຕາລີ ທ່ານ Silvio Berlusconi ກ່າວວ່າ ທ່ານຈະລາອອກຈາກ ຕໍາແໜ່ງຫລັງຈາກສະພາຮັບຜ່ານເອົາໂຄງການປະຕິຮູບດ້ານເສດຖະກິດທີ່ສໍາຄັນທີ່ສຸດ ຕ່າງໆທີ່ມີວັດຖຸປະສົງເພື່ອເຮັດໃຫ້ເສດຖະກິດຂອງອີຕາລີມີສະຖຽນລະພາບນັ້ນ ທ່ານ Berlusconi ປະກາດເລື້ອງນີ້ໃຫ້ຮູ້ໃນວັນອັງຄານວານນີ້ຫລັງຈາກສູນເສຍສຽງ ສ່ວນຫລາຍໃນສະພາແຫ່ງຊາດ ໃນລະຫວ່າງການລົງມະຕິຕາມປົກກະຕິ ກ່ຽວກັບການ ເອົາມາດຕະການນຶ່ງວ່າດ້ວຍຮ່າງງົບປະມານໃນສະພາຕໍ່າ ເວລາພວກສະມາຊິກຂອງພັກ ລັດຖະບານ 7 ທ່ານໂຕນໜີຈາກພັກ ຮ່າງງົບປະມານດັ່ງກ່າວໄດ້ຮັບສຽງສະໜັບສະໜຸນ 308 ສຽງ ແຕ່ພວກຜູແທນຈໍານວນ 321 ທ່ານບໍ່ອອກສຽງໃນການລົງມະຕິກັນນັ້ນ ພວກຝ່າຍຄ້ານໄດ້ຮຽກຮ້ອງໃຫ້ທ່ານ Berlusconi ລາອອກຈາກຕໍາແໜ່ງຫລັງຈາກ ພວກຜູ້ແທນໃນຈໍານວນຫລາຍກວ່າເຄິ່ງຢູ່ໃນສະພາທີ່ມີບ່ອນນັ່ງທັງໝົດ 630 ບ່ອນບໍ່ ຍອມລົງຄະແນນສຽງ ທ່ານ Berlusconi ກໍາລັງຖືກກົດດັນຈາກພວກຜູ້ນໍາເຂດຢູໂຣ ໃຫ້ຮັບຮອງເອົາຮ່າງງົບ ປະມານທີ່ຕັດການໃຊ້ຈ່າຍລົງ ເພື່ອຫລີກລ່ຽງວິກິດການດ້ານການເງິນ ຄືກັນກັບວິກິດ ການທີ່ເກີດຂຶ້ນໃນປະເທດກຣີສໃນປັດຈຸບັບນີ້ ຄາດວ່າທັງສອງສະພາຈະລົງມະຕິກັນ ກ່ຽວກັບແຜນການປະຕິຮູບດ້າງງົບປະມານຂອງທ່ານ ໃນເດືອນນີ້ ທ່ານ Berlusconi ໄດ້ກ່າວເນ້ນອີກໃໝ່ໃນວັນພຸດມື້ນີ້ວ່າ ທ່ານຈະລາອອກຈາກຕໍາແໜ່ງ ໃນເວລາໄວເທົ່າທີ່ຈະໄວໄດ້ຫລັງຈາກຮ່າງກົດໝາຍວ່າດ້ວຍງົບປະມານໄດ້ຖືກຮັບຮອງເອົາ ນອກນັ້ນ ທ່ານ Berlusconi ຍັງໄດ້ກ່າວກັບໜັງສືພິມ La Tampa ຂອງອີຕາລີ ວ່າ ທ່ານ ມອງເຫັນວ່າ ອີຕາລີຈະຈັດການເລືອກຕັ້ງຂຶ້ນໃນຕົ້ນປີ 2012 ຈະມານີ້ ແລະທ່ານຈະບໍ່ສະ ມັກເຂົ້າຮັບຕໍາແໜ່ງໃດ ໃນການເລືອກຕັ້ງຄັ້ງຕໍ່ໜ້ານີ້ ທ່ານ Berlusconi ໄດ້ເລືອກເອົາທ່ານ Angelino Alfano ອະດີດລັດຖະມົນຕີຍຸຕິທໍາ ເປັນຜູ້ສະມັກຮັບເລືອກຕັ້ງຂອງພັກເພື່ອຊີງເອົາຕໍາແໜ່ງນາຍົກລັດຖະມົນຕີນັ້ນ ອິຕາລີເປັນປະເທດທີມີການເສດຖະກິດໃຫຍ່ອັນດັບສາມໃນເຂດທີ່ໃຊ້ເງິນຢູໂຣ ແລະເປັນ ເສດຖະກິດໃຫຍ່ທີ່ສຸດອັນດັບ 7 ຂອງໂລກ ແຕ່ປະເຊີນກັບວິກິດການດ້ານເສດຖະກິດທີ່ ເກີດຈາກໜີ້ສິນຂອງລັດຖະບານທີ່ກໍາລັງເພີ່ມທະວີຂຶ້ນນັບມື້ນັ້ນ